ประกาศคณะกรรมการกํากับหลักทรัพย์และตลาดหลักทรัพย์ที่ กน. 41/2543เรื่อง การกําหนดความเพียงพอของเงินกองทุนหมุนเวียน หลักเกณฑ์ เงื่อนไข และวิธีการในการดํารงความเพียงพอของเงินกองทุนหมุนเวียน หลักประกันหรือสินทรัพย์สภาพคล่องส่วนเกินของบริษัทจัดการและข้อกําหนดของบริษัทจัดการ อาศัยอํานาจตามความในมาตรา 14 มาตรา 97 และมาตรา 143 แห่งพระราชบัญญัติหลักทรัพย์และตลาดหลักทรัพย์ พ.ศ. 2535 และมาตรา 133 แห่งพระราชบัญญัติหลักทรัพย์และตลาดหลักทรัพย์ พ.ศ. 2535 ซึ่งแก้ไขเพิ่มเติมโดยพระราชบัญญัติหลักทรัพย์และตลาดหลักทรัพย์ (ฉบับที่ 2) พ.ศ. 2542 ประกอบกับข้อ 4(3) แห่งกฎกระทรวง ฉบับที่ 15 (พ.ศ. 2543) ออกตามความในพระราชบัญญัติหลักทรัพย์และตลาดหลักทรัพย์ พ.ศ. 2535 คณะกรรมการ ก.ล.ต. ออกข้อกําหนดไว้ดังต่อไปนี้ข้อ ๑ ในประกาศนี้ "เงินกองทุนหมุนเวียน" หมายความว่า ผลรวมสินทรัพย์สภาพคล่องตาม (ก)(ข) (ค)และ (ง) ที่มีอายุคงเหลือไม่เกินเก้าสิบวัน "สินทรัพย์สภาพคล่อง" หมายความว่า สินทรัพย์ดังต่อไปนี้ (ก) เงินสดและเงินฝากธนาคาร (ข) บัตรเงินฝากหรือตั๋วสัญญาใช้เงินที่ออกโดยธนาคารพาณิชย์ ธนาคารที่มีกฎหมายเฉพาะจัดตั้งขึ้น บรรษัทเงินทุนอุตสาหกรรมแห่งประเทศไทย บริษัทเงินทุนหรือบริษัทเครดิตฟองซิเอร์ (ค) ตั๋วเงินคลัง พันธบัตรรัฐบาล พันธบัตรรัฐวิสาหกิจ พันธบัตรธนาคารแห่งประเทศไทยและพันธบัตรกองทุนเพื่อการฟื้นฟูและพัฒนาระบบสถาบันการเงิน และ (ง) สินทรัพย์สภาพคล่องอื่นใดตามที่สํานักงานประกาศกําหนด ทั้งนี้ สินทรัพย์สภาพคล่องตาม (ก) (ข) (ค) และ (ง) ต้องเป็นสินทรัพย์ที่ปราศจากภาระผูกพัน "หลักประกัน" หมายความว่า หลักประกันเพื่อชดเชยความเสียหายของลูกค้าที่อาจเกิดขึ้นโดยลูกค้าได้มีการฟ้องร้อง ทั้งนี้ ต้องมิใช่ความเสียหายอันเกิดขึ้นจากการจัดการลงทุนตามปกติ อันได้แก่ (ก) กรมธรรม์ประกันภัยของบริษัทประกันภัย (ข) หนังสือค้ําประกันของธนาคารพาณิชย์ บริษัทเงินทุน หรือสถาบันการเงินที่มีกฎหมายจัดตั้งขึ้นโดยเฉพาะ (ค) หลักประกันอื่นใดตามที่สํานักงานประกาศกําหนด "สินทรัพย์สภาพคล่องส่วนเกิน" หมายความว่า ผลรวมของสินทรัพย์สภาพคล่องหักด้วยประมาณการรายจ่ายในการประกอบธุรกิจของบริษัทจัดการในระยะเวลาสามเดือนล่วงหน้า "บริษัทจัดการ" หมายความว่า บริษัทจํากัดหรือบริษัทมหาชนจํากัดที่จัดตั้งขึ้นใหม่ตามข้อ 2(6) แห่งกฎกระทรวง ฉบับที่ 15 (พ.ศ. 2543) ออกตามความในพระราชบัญญัติหลักทรัพย์และตลาดหลักทรัพย์ พ.ศ. 2535 และได้รับใบอนุญาตให้ประกอบธุรกิจหลักทรัพย์ประเภทการจัดการกองทุนส่วนบุคคล "สํานักงาน" หมายความว่า สํานักงานคณะกรรมการกํากับหลักทรัพย์และตลาดหลักทรัพย์ข้อ ๒ ผู้ขอรับใบอนุญาตประกอบธุรกิจหลักทรัพย์ประเภทการจัดการกองทุนส่วนบุคคลที่เป็นบริษัทจํากัดหรือบริษัทมหาชนจํากัดที่จัดตั้งขึ้นใหม่ตามข้อ 2(6) แห่งกฎกระทรวง ฉบับที่ 15 (พ.ศ. 2543) ออกตามความในพระราชบัญญัติหลักทรัพย์และตลาดหลักทรัพย์ พ.ศ. 2535 ต้องแสดงว่าบริษัทที่จัดตั้งขึ้นใหม่นั้นจะมีเงินกองทุนหมุนเวียนที่เพียงพอต่อประมาณการรายจ่ายในการประกอบธุรกิจของบริษัทจัดการในระยะเวลาสิบสองเดือนนับตั้งแต่วันถัดจากวันที่ได้รับใบอนุญาตข้อ ๓ เมื่อได้รับใบอนุญาตแล้ว ให้บริษัทจัดการดํารงเงินกองทุนหมุนเวียนทุกสิ้นวันทําการให้เพียงพอโดยไม่น้อยกว่าประมาณการรายจ่ายในการประกอบธุรกิจของบริษัทจัดการในระยะเวลาสามเดือนล่วงหน้าข้อ ๔ ให้บริษัทจัดการคํานวณและรายงานการดํารงความเพียงพอของเงินกองทุนหมุนเวียน และหลักประกันหรือสินทรัพย์สภาพคล่องส่วนเกิน ตามหลักเกณฑ์และวิธีการที่สํานักงานประกาศกําหนดข้อ ๕ ในการจัดการกองทุนส่วนบุคคล ให้บริษัทจัดการดํารงหลักประกันหรือสินทรัพย์สภาพคล่องส่วนเกิน อย่างใดอย่างหนึ่งหรือทั้งสองอย่างรวมกันให้มีมูลค่าเพียงพอตามที่สํานักงานประกาศกําหนดข้อ ๖ โดยไม่เป็นการจํากัดอํานาจคณะกรรมการ ก.ล.ต. ตามมาตรา 143 แห่งพระราชบัญญัติหลักทรัพย์และตลาดหลักทรัพย์ พ.ศ. 2535 ที่จะสั่งเป็นประการอื่น บริษัทจัดการใดไม่สามารถดํารงเงินกองทุนหมุนเวียน หลักประกันหรือสินทรัพย์สภาพคล่องส่วนเกินให้เพียงพอตามข้อ 3 หรือข้อ 5 แล้วแต่กรณี ให้บริษัทจัดการปฏิบัติดังต่อไปนี้ (1) จัดทํารายงานที่แสดงถึงความไม่เพียงพอดังกล่าวตามแบบที่สํานักงานประกาศกําหนด ของทุกสิ้นวันทําการและยื่นต่อสํานักงานภายในสองวันทําการนับตั้งแต่วันถัดจากวันทําการแรกที่บริษัทจัดการมีหน้าที่ต้องจัดทํารายงานดังกล่าว ทั้งนี้ จนกว่าบริษัทจัดการจะสามารถดํารงความเพียงพอดังกล่าวได้หรือได้รับการผ่อนผันจากสํานักงาน (2) จัดทําแผนการแก้ไขปัญหาการไม่สามารถดํารงเงินกองทุนหมุนเวียน หลักประกันหรือสินทรัพย์สภาพคล่องส่วนเกินให้เพียงพอเพื่อยื่นต่อสํานักงานภายในสามสิบวันนับตั้งแต่วันถัดจากวันทําการแรกที่บริษัทจัดการไม่สามารถดํารงความเพียงพอดังกล่าวได้ เว้นแต่ก่อนพ้นกําหนดเวลาสามสิบวันดังกล่าว บริษัทจัดการนั้นสามารถดํารงเงินกองทุนหมุนเวียน หลักประกันหรือสินทรัพย์สภาพคล่องส่วนเกินให้เพียงพอตามหลักเกณฑ์ที่กําหนดได้เป็นระยะเวลาไม่น้อยกว่าเจ็ดวันทําการติดต่อกัน (3) ดําเนินการให้เป็นไปตามแผนที่ได้ยื่นต่อสํานักงานตาม (2) ให้แล้วเสร็จภายในระยะเวลาที่กําหนดในแผนดังกล่าว ซึ่งต้องไม่เกินสามเดือนนับตั้งแต่วันถัดจากวันทําการแรกที่บริษัทจัดการไม่สามารถดํารงความเพียงพอดังกล่าวได้ข้อ ๗ ในระหว่างที่บริษัทจัดการไม่สามารถดํารงเงินกองทุนหมุนเวียน หลักประกันหรือสินทรัพย์สภาพคล่องส่วนเกินให้เพียงพอ หรืออยู่ระหว่างการดําเนินการตามข้อ 6 (2) หรือ (3) ห้ามมิให้บริษัทจัดการขยายการประกอบธุรกิจหลักทรัพย์จนกว่าบริษัทจัดการจะสามารถดํารงความเพียงพอดังกล่าวได้ตามหลักเกณฑ์ที่กําหนด และได้รับอนุญาตจากสํานักงานให้ขยายการประกอบธุรกิจหลักทรัพย์ได้ เพื่อประโยชน์ตามวรรคหนึ่ง "การขยายการประกอบธุรกิจหลักทรัพย์" ให้หมายถึง (1) การทําสัญญากับลูกค้ารายใหม่ (2) การแก้ไขเพิ่มเติมข้อความในสัญญากับลูกค้ารายเดิม อันอาจส่งผลกระทบต่อความเพียงพอของเงินกองทุนหมุนเวียน หลักประกันหรือสินทรัพย์สภาพคล่องส่วนเกินของบริษัทจัดการได้ (3) การต่ออายุสัญญากับลูกค้ารายเดิม (4) การกระทําอื่นใดที่สํานักงานประกาศกําหนดข้อ ๘ ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไปผู้มีอํานาจลงนาม ๙ ประกาศ ณ วันที่ 18 กันยายน พ.ศ. 2543 (นายธารินทร์ นิมมานเหมินท์) รัฐมนตรีว่าการกระทรวงการคลัง ประธานกรรมการ คณะกรรมการกํากับหลักทรัพย์และตลาดหลักทรัพย์